Diari Oficial de la Generalitat Valenciana


Sumari del DOGV 7776, del 06-05-2016 (2016/3140)

ACORD de 29 d'abril de 2016, del Consell, pel qual s'aprova el IV Pla de Salut de la Comunitat Valenciana 2016-2020.
--------------------------------------------------------------------------------------------------------------------

### Dades del document

Número de DOGV
:   7776

Data del DOGV
:   06-05-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/3140


Data del document
:   29-04-2016

Organisme emissor
:   Conselleria de Sanitat Universal i Salut Pública

Tipus de document
:   Acord

Descriptors 

:   * Conselleria de Sanitat Universal i Salut Pública
    * legislació

ACORD de 29 d'abril de 2016, del Consell, pel qual s'aprova el IV Pla de Salut de la Comunitat Valenciana 2016-2020. [2016/3140]  
La Llei 14/1986, de 25 d'abril, General de Sanitat, estableix que l'Estat i les comunitats autònomes aprovaran plans de salut en l'àmbit de les seues competències respectives, en els quals es preveuran les inversions i accions sanitàries a desenvolupar anualment o plurianualment.  
D'altra banda, la Llei 10/2014, de 29 de desembre, de la Generalitat, de Salut de la Comunitat Valenciana, incorpora el manament d'establir plans periòdics de salut per a articular les polítiques de salut a desenvolupar a la Comunitat. Aquest manament implica el compromís explícit del Consell en el seu conjunt d'impulsar i contribuir al desenvolupament de polítiques públiques saludables des dels diferents departaments. Per això, l'article 12.5 de la mencionada llei estableix que:  
«El Pla de Salut de la Comunitat Valenciana serà aprovat pel Consell de la Generalitat, a proposta del titular de la conselleria competent en matèria de sanitat, i serà remés a les Corts per al seu coneixement en el termini màxim de 30 dies des de la seua aprovació».  
Una vegada aprovat pel Consell, el Pla de Salut serà remés al ministeri competent en matèria sanitària, per a la seua inclusió en el Pla Integrat de Salut, en els termes que preveu el capítol IV del títol III de la Llei 14/1986, General de Sanitat.  
El IV Pla de Salut és l'instrument estratègic de planificació i programació de les polítiques de salut a la Comunitat Valenciana per al període 2016-2020. El seu objectiu general és millorar el nivell de salut i reduir les desigualtats en salut en la societat valenciana, per mitjà d'actuacions des de l'administració i comptant amb la participació de la ciutadania.  
Aquest Pla de Salut constitueix el punt de referència i el full de ruta que ha de ordenar el desenvolupament de les polítiques de salut, alineades amb les principals tendències en matèria de salut a nivell internacional. Considera la salut i el benestar com un dret fonamental que cal garantir a totes les persones i el seu plantejament es configura entorn de cinc eixos fonamentals:  
- Centra el seu focus d'atenció en les persones i en els diferents entorns en què es desenvolupa el seu cicle vital. Salut en totes les edats.  
  
- S'alinea amb el principi de «salut en totes les polítiques», amb propostes d'accions sinèrgiques des de diferents sectors, no sols des del sanitari.  
- Proposa transformar el sistema sanitari per a abordar els reptes que imposen l'envelliment de la població i el predomini de les malalties cròniques.  
- Vincula els seus objectius amb els acords de gestió del sistema valencià de salut.  
- Incorpora l'enfocament de la salut positiva i els actius per a la salut, que persegueix fer fàcils i accessibles a les persones les opcions orientades al benestar i la salut.  
El IV Pla de Salut s'organitza entorn de 5 línies estratègiques principals, de les quals es deriven 33 objectius generals que al seu torn s'expliciten en 291 accions concretes i proposen una sèrie d'indicadors per al seu seguiment i avaluació. Per a la seua definició s'ha dut a terme un ampli procés de consens i participació que va incloure un fòrum de discussió en la xarxa, obert a pacients i a les seues associacions, ciutadania, col·lectius socials, professionals, societats científiques i la resta de persones interessades en les polítiques de salut de la Comunitat Valenciana.  
Així mateix, tal com es justifica en la memòria econòmica, l'aplicació del Pla de Salut no comporta despesa addicional, atés el seu caràcter transversal i orientador de les prioritats en les polítiques de salut, per la qual cosa no té una partida pressupostària concreta, als efectes previstos en l'art. 26.3 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
En conseqüència, a proposta de la consellera de Sanitat Universal i Salut Pública, el Consell prèvia deliberació, en la reunió del dia 29 d'abril de 2016  
  
ACORDA  
  
Aprovar el IV Pla de Salut de la Comunitat Valenciana 2016-2020, que es publicarà en format electrònic en la pàgina web de la Conselleria de Sanitat Universal i Salut Pública http://www.san.gva.es.  
  
El present acord es publicarà en el Diari Oficial de la Comunitat Valenciana.  
  
València, 29 d'abril de 2016  
  
La secretària del Consell,  
MÓNICA OLTRA JARQUE